b"\n_START_ARTICLE_\nFAMAS\n_START_SECTION_\nBumubuo ng Famas\n_START_PARAGRAPH_\nAng FAMAS ay binubuo ng mga tagapamahayag, mga pampelikulang manunulat at ilang manunulat na nanalo na ng Gawad Palanca. Ang korporasyon ay naglalayong gawaran ng parangal ang mga pelikula at artisan na nagpakita ng pagkamalikhain at kahusayan sa iba't ibang aspeto ng paggawa ng pelikula. Ang FAMAS ay itinatag noong 1953\xc2\xa0ng mga manunulat na sina Atty. Flavio G. Macaso , Vic Generoso, Mario Mijares Lopez, Paulo Dizon, Amado Yasoma at Eddie Infante bilang reaksiyon sa kauna-unahang tagapaggawad-parangal sa Pilipinas, ang Maria Clara Awards. Ang reaksiyon na naganap ay base sa opinyon ng madla na ang Maria Clara ay di masyadong kapani-paniwala dahil karamihan ng mga bumoto dito ay mga manunulat lamang. Dahil sa akusasyong ito, humiwalay ang mga manunulat at itinatag ang FAMAS. Nang maitatag ang FAMAS ay siya namang tumiklop ang Maria Clara.\n_START_SECTION_\nOrihinal na Pangalan\n_START_PARAGRAPH_\nAng orihinal na pangalan ng FAMAS ay Academy of Motion Picture Arts and Sciences of the Philippines, ngunit tumanggi naman ang AMPAS (taga-gawad ng Oscars) ng Amerika dahil panggagaya ito sa kanilang pangalan. Upang magkaroon ng pangalan, iminungkahi ni Jaime de la Rosa na dapat ay FAME ang ngalan ng korporasyon. Iminungkahi naman ni Rosa Rosal na dapat ay Filipino ang ngalan, kaya naman upang gawing mala-Tagalog ang salitang FAME, ginawa itong FAMAS. Si Rosa Rosal ang naging modelo para sa ngayon ay pinagpipitaganan at hinahangad na FAMAS Award.\n_START_SECTION_\nMga Gawad Parangal\n_START_PARAGRAPH_\nBukod sa FAMAS Award of Merit ay iginagawad din ng FAMAS ang mga sumusunod na gawad: Atty. Flavio G. Macaso Memorial Award, Lou Salvador Memorial Award, German Moreno Youth Achievement Award, Dr. Jose Perez Memorial Award, Lifetime Achievement Award, Presidential Award, Hall of Fame, Circle of Excellence, Huwarang Bituin ng FAMAS and Golden Artist Award. Sa mga nakaraang taon ay iginawad at itinigil ng FAMAS ang mga sumusunod na gawad: Dr. Ciriaco Santiago Memorial Award, Gregorio Valdez Memorial Award, Bukas Palad Award, Mula Noon Hanggang Ngayon Award at International Prestige Award of Merit._NEWLINE_Narito ang listahan ng mga nagwagi sa FAMAS mula 1952 hanggang sa kasalukuyan:"